Quoniam in aeternum misericordia eius. Mert az ő irgalma örökkévaló. (136. zsoltár)
Az egyházközség kiengesztelődése az Irgalmasság vasárnapján

Atya: Irgalmas Isten, segíts minket, amikor gyengeségeinkben, bűneinkben Hozzád fordulunk. Add kegyelmedet, hogy megtapasztaljuk isteni irgalmasságodat! Szereteted alakítson át minket, hogy mi is képesek legyünk a megbocsátásra. 
1. Előolvasó: Irgalmas Istenünk, te jól tudod, milyen sebeket hordozunk, amelyeket szüleink, testvéreink, rokonaink, barátaink okoztak nekünk. Kérünk, segíts minket abban, hogy tudjunk nekik szívből megbocsátani, és tudjunk bocsánatot kérni a mi szeretetlenségeinkért. (Személyes kiengesztelődés némán, lélekben. )
[bookmark: _GoBack]Atya: Engesztelődjetek ki szívből egymással! Válasz: Legyen békesség köztünk mindenkor!
2. Előolvasó: Házasságunkban számtalan esetben megbántottuk társunkat, ráerőltettük akaratunkat, a minket ért sérelmeket pedig számon tartottuk. Add, hogy tudjunk nagylelkűen megbocsátani házastársunknak, és mi is kérjük bocsánatát, hogy mindig szeretetben éljünk. (Személyes kiengesztelődés némán, lélekben. )
Atya: Engesztelődjetek ki szívből egymással! Válasz: Legyen békesség köztünk mindenkor!
3. Előolvasó: Irgalmas Istenünk, te jól tudod, hogy gyakran vannak konfliktusaink munkatársainkkal, szomszédjainkkal és más emberekkel, akikkel a mindennapjainkban találkozunk. Kérünk, segíts minket abban, hogy tudjunk mindenkihez megértéssel és szeretettel fordulni, és tudjunk bocsánatot kérni, ha türelmetlenek, békétlenek voltunk. (Személyes kiengesztelődés némán, lélekben. )
Atya: Engesztelődjetek ki szívből egymással! Válasz: Legyen békesség köztünk mindenkor!
4. Előolvasó: Irgalmas Istenünk, elismerjük, hogy sok békétlenség van az egyházközségünkben és kisebb közösségeinken belül is. Kérünk, segíts, hogy mi: benned hívő emberek, papok, szolgálattevők mindnyájan képesek legyünk a köztünk, testvérek között lévő haragot megszüntetni, s a szeretetlenségnek szóval, cselekedettel, mulasztással egymás ellen elkövetett bűnét megbocsátani egymásnak. (Személyes kiengesztelődés némán, lélekben. )
Atya: Engesztelődjetek ki szívből egymással! Válasz: Legyen békesség köztünk mindenkor!
5. Előolvasó: Irgalmas Istenünk! Bocsásd meg, ha papjainkkal, püspökeinkkel vagy Szentatyánkkal szemben haragot, ellenérzést tápláltunk magunkban vagy másokban. Segíts kiengesztelődni szolgáiddal, hogy esendőségeikkel együtt tudjuk szeretni pásztorainkat és vezetésükkel tudjunk haladni feléd! (Személyes kiengesztelődés némán, lélekben. )
Atya: Engesztelődjetek ki szívből egymással! Válasz: Legyen békesség köztünk mindenkor!
6. Előolvasó: Irgalmas Istenünk, te jól tudod, hogy milyen sok ember szenvedett üldöztetést a Zsámbéki medence falvaiban, Magyarországon és az egész Kárpát-medencében származása vagy meggyőződése miatt. A te rendelésed az, hogy az emberek testvérként békességben éljenek egymás mellett. Kérünk, vértezz fel minket szereteted erejével, hogy ellenálljunk minden befolyásnak, amely az igazságtalan és hátrányos megkülönböztetés bűnével kísért meg minket. Kérünk, segíts minket abban, hogy tudjunk egymástól bocsánatot kérni és képesek legyünk egymásnak megbocsátani. (Személyes kiengesztelődés némán, lélekben. )
Atya: Engesztelődjetek ki szívből egymással! Válasz: Legyen békesség köztünk mindenkor!
7. Előolvasó: Irgalmas Istenünk, add, hogy a más felekezetű keresztény hívőkkel együtt mindig csak azt keressük, ami minket összeköt, s ne azt, ami szétválaszt. Add, hogy szelíd határozottsággal valljunk meg Téged a világban, és ha ezért üldözés ér minket, azt szeretettel és türelemmel viseljük el, és legyen erőnk őszintén megbocsátani üldözőinknek.  (Személyes kiengesztelődés némán, lélekben. )
Atya: Engesztelődjetek ki szívből egymással! Válasz: Legyen békesség köztünk mindenkor!
Atya: Urunk, Istenünk! Köszönjük neked irgalmadat. Kérünk, add kegyelmedet, hogy amit fogadtunk, azt megtartsuk, és békességben, testvéri szeretetben éljünk embertársainkkal a mi Urunk Jézus Krisztus által. 
Válasz: Amen.
